Nagu Hugo Treffneri eragümnaasiumi endised kasvandikud tõendavad, meenutab Tammsaare loodud omapärane Mauruse kuju mitmeti koolidirektor Hugo Treffnerit, kes võtnud kooli­poisse oma esmajärgulisse õppeasutisse vastu samalaadiliselt, nagu toimis Maurus Indreku kooliastumisel. Hugo Treffner õhutanud oma eesti soost kasvandikes rahvuslustunnet, neile nelja silma all kinnitades: "Ära sa seda unusta, et oled eestlane!" Niisamuti toimib oma suurkoolis ka Maurus,  rõhutades eesti noormeestele kohustavalt: "Eestlased peavad kokku hoidma, sest neid on vähe".